
REFERAT

privind stabilirea modalităţii de repartizare a locuinţelor proprietate de stat şi a locuinţelor sociale către persoanele înscrise pe lista evacuaţilor 
pe cale judecătorească din imobile redobândite de către foştii proprietari, 
listă întocmită conform H.C.L.M.T. nr.349/22.02.2000

În conformitate cu H.C.L.M.T. nr.349/22.02.2000 privind criteriile de întocmire a listelor de priorităţi şi procedura de repartizare a locuinţelor proprietate de stat, anual, pe baza cererilor depuse de către petenţi şi a solicitărilor rămase nerezolvate din anii anteriori, se întocmesc pe categorii de persoane listele de priorităţi care se aprobă prin hotărâre de Consiliu Local. Astfel, în conformitate cu art.5 lit.e din H.C.L.M.T. nr.349/22.02.2000 se întocmeşte lista evacuaţilor pe cale judecătorească din imobile redobândite de foştii proprietari. Repartizarea locuinţelor rămase disponibile proprietate de stat şi a locuinţelor sociale către persoanele înscrise pe lista evacuaţilor pe cale judecătorească din imobile redobândite de către foştii proprietari se face de către Comisia de repartizare a locuinţelor cu respectarea ordinii de prioritate de pe listă, către aceste persoane.

Astfel, locuinţele disponibile se atribuie pe categorii de liste, se afişează după şedinţa Comisiei de locuinţe la avizierul instituţiei iar persoanele înscrise pe lista către care au fost repartizate pot depune solicitări, astfel încât la următoarea şedinţă a Comisiei de locuinţe, spaţiul disponibil să fie atribuit de către aceasta persoanei solicitante, care este înscrisă cel mai în faţă pe lista de priorităţi şi căreia nu i-a fost deja atribuită o locuinţă. Această procedură este respectată de către Comisia de locuinţe şi în cazul persoanelor înscrise pe lista evacuaţilor pe cale judecătorească din imobile redobândite de către foştii proprietari.

Pe lista evacuaţilor pe cale judecătorească din imobile redobândite de către foştii proprietari întocmită pentru anul 2005 au fost înscrise 433 persoane/familii iar numărul acestora va creşte în anul 2006, respectiv în anii viitori, datorită numărului mare de retrocedări în natură a apartamentelor/imobilelor către foştii proprietari sau moştenitorii acestora, conform legislaţiei în vigoare. Astfel, se creează situaţii deosebite, respectiv instanţa de judecată pronunţă sentinţe judecătoreşti care devin definitive, irevocabile şi executorii care dispun evacuarea necondiţionată de atribuirea altui spaţiu de locuit corespunzător a foştilor chiriaşi şi a familiilor acestora, iar aceştia din urmă sunt nevoiţi să părăsească locuinţa, fiind evacuaţi în stradă de către proprietarii acestor imobile. Nu în toate aceste situaţii acele persoane evacuate sau care urmează în scurt timp să fie evacuate se află pe nişte poziţii avantajoase pe lista de priorităţi, astfel încât în momentul afişării unei locuinţe disponibile să poată fi ei cei care vor beneficia de aceea locuinţă, iar procedura de repartizare nu poate fi încălcată din lipsă de procedură. În aceste cazuri instituţia noastră este sesizată de aceste persoane de situaţia în care se află, aceste cazuri ajungând în atenţia mass-mediei sau în atenţia altor instituţii ale statului, dar nu pot fi sprijinite aceste persoane decât dacă se va crea un cadru legal în acest sens.
Astfel, propunem ca pentru persoanele/familiile înscrise pe lista evacuaţilor pe cale judecătorească din imobile redobândite de către foştii proprietari, pentru care s-a emis o hotărâre judecătorească definitivă, irevocabilă şi executorie care dispune evacuarea necondiţionată de atribuirea altui spaţiu de locuit corespunzător şi pentru care s-a întocmit dosar execuţional de către executorul judecătoresc şi s-a emis somaţie de evacuare din locuinţă sau care au fost deja evacuate, să se atribuie de către Comisia de locuinţe fără respectarea ordinii de prioritate de pe listă, nominal, o locuinţă dintre cele care devin disponibile şi sunt prezentate spre redistribuire. Precizăm că de acest drept pot beneficia aceste persoane doar o singură dată iar în cazul în care refuză locuinţa oferită de către Comisie, să piardă dreptul de a beneficia de un spaţiu de locuit fără respectarea ordinii de prioritate. Atribuirea în acest mod către aceste persoane se va face în baza unei cereri scrise a acestora, cerere însoţită de sentinţa judecătorească definitivă, irevocabilă şi executorie în original şi în baza unei copii a somaţiei de evacuare transmisă prin intermediul executorului judecătoresc şi după caz procesul verbal de evacuare din locuinţă întocmit de către executorul judecătoresc. În cazul în care se vor înregistra mai multe solicitări de acest gen şi nu se vor disponibiliza locuinţe suficiente pentru rezolvarea acestor cereri, acestea vor fi departajate în ordinea de pe listă, făcându-se oferta persoanei înscrise pe listă cel mai aproape de poziţia 1, urmând ca celelalte solicitări să fie rezolvate în momentul disponibilizării altor locuinţe, respectându-se aceeaşi procedură. 
Motivaţia abordării acestei proceduri se datorează şi faptului că persoanele evacuate nu dispun de mijloace financiare care să le permită închirierea unei locuinţe din fondul locativ privat al oraşului Timişoara şi majoritatea celor înscrişi pe listele de priorităţi ale Primăriei Municipiului Timişoara se află în această situaţie.

Prezentul referat a fost întocmit ca urmare a discuţiilor purtate în cadrul şedinţelor Comisiei de locuinţe, odată cu prezentarea unor asemenea cazuri.

